വിജയികള്ക്കായി മൈ സ്റ്റാമ്ബ് ഒരുക്കി ശ്രീകണ്ഠപുരം മേരിഗിരി സ്കൂള് ശ്രീകണ്ഠപുരം: കണ്ണൂര് പോസ്റ്റല് ഡിവിഷനുമായി സഹകരിച്ച് ഈവര്ഷം ശ്രീകണ്ഠപുരം മേരിഗിരി സ്കൂളില്നിന്ന് സിബിഎസ്ഇ പത്ത്, പന്ത്രണ്ട് ക്ലാസ് ബോര്ഡുതല പരീക്ഷകളില് 95 ശതമാനത്തിലധികം മാര്ക്ക് കരസ്ഥമാക്കിയ വിദ്യാര്ഥികളെ ആദരിച്ചു. പോസ്റ്റല് വകുപ്പിന്റെ നൂതന പദ്ധതിയായ മൈ സ്റ്റാമ്ബ് സ്കീം പ്രകാരം ഓരോ വിദ്യാര്ഥിയുടെയും ഫോട്ടോയും പേരും ഉള്പ്പെടുത്തിയ സ്റ്റാമ്ബുകള് നല്കിയാണ് വിജയികളെ അനുമോദിച്ചത്. കണ്ണൂര് ഡിവിഷന് പോസ്റ്റല് സൂപ്രണ്ട് പി.കെ. ശിവദാസന് ചടങ്ങ് ഉദ്ഘാടനം ചെയ്തു. പരമ്ബരാഗത തപാല് സേവനങ്ങള്ക്കൊപ്പം ആകര്ഷകവും ജനോപകാരപ്രദവുമായ നിരവധി സമ്ബാദ്യപദ്ധതികളും വാണിജ്യബാങ്കിംഗ് ഇടപാടുകളും ഉള്പ്പെടുത്തി പോസ്റ്റല് വകുപ്പിന്റെ സേവനങ്ങള് കാലഘട്ടത്തിനനുസൃതമായി പരിഷ്കരിച്ചിട്ടുണ്ടെന്ന് അദ്ദേഹം അഭിപ്രായപ്പെട്ടു. പോസ്റ്റല് വകുപ്പിന്റെ നവീന മുഖം വളര്ന്നുവരുന്ന തലമുറയെ ബോധ്യപ്പെടുത്തുന്നതില് സ്കൂളിന്റെ സഹകരണം മാതൃകാപരമാണെന്നും അദ്ദേഹം പറഞ്ഞു. സ്കൂള് മാനേജര് ബ്രദര് ബിജു മാടന് സിഎസ്ടി അധ്യക്ഷത വഹിച്ചു. പ്രിന്സിപ്പല് ബ്രദര് ഡോ. റജി സ്കറിയ സിഎസ്ടി, പിടിഎ പ്രസിഡന്റ് ഡോ. മനു ജോസഫ് വാഴപ്പള്ളി, വൈസ് പ്രിന്സിപ്പല്മാരായ മനോജ് കുര്യാക്കോസ്, പി.പി. പ്രദ്യുമ്നന്, വിദ്യാര്ഥി പ്രതിനിധി ലൊറെയ്ന് ജോസഫ് എന്നിവര് പ്രസംഗിച്ചു. വ്യത്യസ്തമായ ഈ ആദരവ് വേറിട്ട അനുഭവമായിരുന്നെന്ന് വിദ്യാര്ഥികള് അഭിപ്രായപ്പെട്ടു.